REGOLAMENT TAL-KUMMISSJONI (KE) Nru 829/2007
tat-28 ta’ Ġunju 2007
li jemenda l-Annessi I, II, VII, VIII, X u XI tar-Regolament (KE) Nru 1774/2002 tal-Parlament Ewropew u tal-Kunsill fir-rigward tat-tqegħid fis-suq ta’ ċerti prodotti sekondarji ta’ l-annimali
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1774/2002 tal-Parlament Ewropew u tal-Kunsill tat-3 ta’ Ottubru 2002 li jippreskrivi regoli tas-saħħa li jirrigwardaw prodotti sekondarji ta’ l-annimali mhux maħsuba għall-konsum mill-bniedem (1) u b’mod partikolari t-tieni paragrafu ta’ l-Artikolu 28, l-ewwel subparagrafu ta’ l-Artikolu 29(3) u l-Artikolu 32(1),
Billi:
(1)
Ir-Regolament (KE) Nru 1774/2002 jippreskrivi rekwiżiti dwar is-saħħa ta’ l-annimali u s-saħħa pubblika fir-rigward ta’ l-importazzjoni fil-Komunità u t-tranżitu minnha ta’ ċerti prodotti sekondarji ta’ l-annimali u prodotti derivati minnhom. Ir-Regolament jipprevedi r-rekwiżiti ta’ iġjene ġenerali għall-ipproċessar ta’ materjali tal-Kategoriji 1, 2 u 3 u jistipula wkoll rekwiżiti għat-tqegħid fis-suq ta’ dawk il-prodotti sekondarji ta’ l-annimali u ta’ prodotti derivati minnhom inklużi mudelli ta’ ċertifikati tas-saħħa għall-importazzjoni tagħhom fil-Komunità.
(2)
Minħabba t-theddida ta’ l-introduzzjoni tal-ħanfusa ż-żgħira tad-doqqajs fil-Komunità, li fil-preżent hija ħielsa minn din il-parassita, huwa meħtieġ li jiġu stabbiliti r-rekwiżiti għall-importazzjoni tax-xama’ tan-naħal, maħsuba għal skopijiet tekniċi, u wkoll li tiġi emendata d-definizzjoni ta’ prodotti ta’ l-apikultura fl-Anness I tar-Regolament (KE) Nru 1774/2002. Għalhekk, id-definizzjoni rilevanti fl-Anness I ta’ dak ir-Regolament, ir-rekwiżiti għall-importazzjoni stipulati fil-Kapitolu IX ta’ l-Anness VIII u l-mudell taċ-ċertifikat tas-saħħa stabbilit fil-Kapitolu 13 ta’ l-Anness X ta’ dak ir-Regolament għandhom jiġu emendati skond dan.
(3)
Il-Kapitolu X ta’ l-Anness II tar-Regolament (KE) Nru 1774/2002 jistabbilixxi mudell tad-dokument kummerċjali li għandu jakkumpanja l-prodotti sekondarji u l-prodotti pproċessati ta’ l-annimali matul it-trasport. Sabiex tittejjeb it-traċċabbiltà tal-ġlud ta’ barra u l-ġlud matul it-trasport, huwa meħtieġ li dak il-mudell tad-dokument jiġi emendat. L-Anness II ta’ dak ir-Regolament għandu jiġi emendat skond dan.
(4)
Ir-Regolament (KE) Nru 999/2001 tal-Parlament Ewropew u tal-Kunsill tat-22 ta’ Mejju 2001 li jistabbilixxi regoli għall-prevenzjoni, kontroll u eradikazzjoni ta’ ċertu enċifalopatija sponġiformi li tixtered (2) japplika għall-produzzjoni u t-tqegħid fis-suq ta’ annimali ħajjin u ta’ prodotti li joriġinaw mill-annimali. Huwa jipprojbixxi t-tmigħ ta’ proteini pproċessati mill-annimali lill-annimali ta’ l-irziezet li jinżammu, jissemmnu jew jitnisslu għall-produzzjoni ta’ l-ikel.
(5)
Filwaqt li l-projbizzjoni fir-Regolament (KE) Nru 999/2001 tibqa’ fis-seħħ, għandhom japplikaw rekwiżiti ta’ pproċessar, kif stipulati fil-Kapitolu II ta’ l-Anness VII tar-Regolament (KE) Nru 1774/2002, li huma anqas stretti mill-Metodu 1 attwali għall-proteini pproċessati mill-annimali derivati minn demm porċin, billi m’hemm l-ebda indikazzjoni xjentifika ta’ xi riskju ta’ trażmissjoni ta’ TSEs mill-ħnieżer. Madankollu, huwa meħtieġ għal raġuni vjiet ta’ saħħa ta’ l-annimali u saħħa pubblika, li tiddaħħal rekwiżit ta’ temperatura minima għall-ipproċessar ta’ demm porċin. Il-Kapitolu II ta’ l-Anness VII tar-Regolament (KE) Nru 1774/2002 għandu għalhekk jiġi emendat skond dan.
(6)
Il-Kapitolu II A (1) ta’ l-Anness VIII tar-Regolament (KE) Nru 1774/2002 jippermetti l-użu ta’ partijiet ta’ annimali maqtula, li huma tajbin għall-konsum mill-bniedem iżda li għal raġunijiet kummerċjali m’humiex maħsuba għall-konsum mill-bniedem, fil-manifattura ta’ ikel mhux ipproċessat għall-annimali domestiċi fil-Komunità. Jidher li partijiet minn dawk l-annimali li jkunu skartati bħala mhux tajbin għall-konsum mill-bniedem, iżda li ma jkollhomx sinjali ta’ mard trażmissibbli għall-bniedem jew lejn l-annimali, jistgħu jintużaw ukoll b’sikurezza fl-ikel għall-annimali domestiċi. Il-Kapitolu II A (1) u l-Kapitolu XI ta’ l-Anness VIII ta’ dak ir-Regolament, dan ta’ l-aħħar jipprevedi d-dispożizzjonijiet rispettivi għall-importazzjoni fil-Komunità, għandhom jiġu emendati skond dan.
(7)
Huwa meħtieġ li jiġu emendati l-mudelli taċ-ċertifikati tas-saħħa eżistenti għall-importazzjoni ta’ ġlud (hides and skins) fil-Komunità, sabiex jiġu introdotti xi emendi tekniċi. Għalhekk fl-interess taċ-ċarezza, ir-rekwiżiti speċifiċi għal dawk il-prodotti stipulati fil-Kapitolu VI ta’ l-Anness VIII, u l-mudelli taċ-ċertifikati tas-saħħa stipulati fil-Kapitoli 5 (A), 5(B) u 5(C) ta’ l-Anness X tar-Regolament (KE) Nru 1774/2002 għandhom jiġu emendati skond dan.
(8)
L-Awtorità Ewropea tas-Sigurtà ta’ l-Ikel (EFSA), fl-opinjoni xjentifika tagħha dwar l-aspetti ta’ saħħa u benesseri ta’ l-annimali ta’ l-influwenza tat-tjur (Scientific Opinion on Animal health and welfare aspects of avian influenza), adottata fit-13 u l-14 ta’ Settembru 2005, ikkonkludiet li r-rix għandu jiġi ttrattat qabel il-kummerċ, sabiex jitnaqqas ir-riskju tat-tixrid ta’ l-influwenza tat-tjur. Il-Kapitolu VIII ta’ l-Anness VIII tar-Regolament (KE) Nru 1774/2002 jippreskrivi l-miżuri permanenti tal-Komunità dwar it-tqegħid fis-suq u l-importazzjoni tar-rix. Fid-dawl ta’ dik l-opinjoni u s-sitwazzjoni epidemjoloġika attwali mad-dinja kollha rigward l-influwenza tat-tjur, ikun xieraq li jiġu emendati l-miżuri Komunitarji rilevanti dwar l-importazzjoni u t-trattament tar-rix qabel l-importazzjoni. L-Anness VIII ta’ dak ir-Regolament għandu għalhekk jiġi emendat skond dan.
(9)
Iċ-ċertifikat tas-saħħa rilevanti stipulat fil-Kapitolu 1 ta’ l-Anness X tar-Regolament (KE) Nru 1774/2002 għall-importazzjoni fil-Komunità ta’ proteini ta’ l-annimali pproċessati, mhux maħsuba għall-konsum mill-bniedem, u prodotti oħra għajr ikel għall-annimali domestiċi li jkun fihom tali proteini għandu jiġi emendat skond dan sabiex jipprovdi għal possibbiltajiet ta’ pproċessar għal pajjiżi terzi, ekwivalenti għal dawk tal-Komunità. Il-Kapitolu I ta’ l-Anness X tar-Regolament (KE) Nru 1774/2002 għandu għalhekk jiġi emendat skond dan.
(10)
Il-Kapitolu 3 (B) ta’ l-Anness X tar-Regolament (KE) Nru 1774/2002 jistipula l-mudell ta’ ċertifikat tas-saħħa għall-importazzjoni fil-Komunità ta’ ikel għall-annimali domestiċi pproċessat, għajr ikel fil-laned għall-annimali domestiċi. Jidher li l-produzzjoni ta’ l-ikel ipproċessat għall-annimali domestiċi qed kull ma tmur tiżdied fil-pajjiżi terzi permezz tat-taħlit ta’ ingredjenti diġà pproċessati li jkunu ġew ittrattati individwalment f’konformità mar-rekwiżiti ta’ dak ir-Regolament. It-trattament tas-sħana ta’ tali ingredjenti jista’ jkollu effetti ħżiena fuq il-kwalitajiet nutrittivi tagħhom. Għalhekk, l-importazzjoni fil-Komunità ta’ ikel ipproċessat għall-annimali domestiċi li jkun jikkonsisti f’tali ingredjenti sikuri għandha tkun permessa u l-mudell taċ-ċertifikat tas-saħħa stipulat fil-Kapitolu 3 (B) ta’ l-Anness X tar-Regolament (KE) Nru 1774/2002 għandu jiġi emendat skond dan.
(11)
Ir-Regolament (KE) Nru 1774/2002 jipprevedi li ċerti prodotti sekondarji ta’ l-annimali għall-manifattura ta’ ikel għall-annimali domestiċi jistgħu jiġu importati fil-Komunità minkejja li jkun fihom materjal derivat minn annimali ttrattati b’ċerti sustanzi pprojbiti. Madankollu, l-importazzjoni fil-Komunità ta’ ikel għall-annimali domestiċi, dogchews (ikel tal-klieb jitgerrem) u interjuri għat-togħma pproċessati u li jkun fihom dan il-materjal m’hijiex attwalment permessa. Billi jidher li r-riskju għas-saħħa meta dan il-materjal għall-produzzjoni ta’ ikel għall-annimali domestiċi jiġi importat fil-Komunità m’huwiex ogħla minn meta dan il-materjal ikun ingredjent fl-ikel għall-annimali domestiċi, dogchews u interjuri għat-togħma pproċessati importati, l-importazzjoni fil-Komunità ta’ dawn il-prodotti pproċessati li jkun fihom dan il-materjal għandha tkun permessa wkoll. Għalhekk, il-mudelli taċ-ċertifikati tas-saħħa stipulati fil-Kapitoli 3(A), 3(B), 3(C) u 3(E) ta’ l-Anness X tar-Regolament (KE) Nru 1774/2002 għandhom jiġu emendati skond dan.
(12)
Il-Kapitolu 3(B) ta’ l-Anness X tar-Regolament (KE) Nru 1774/2002 jipprovdi li c-ċertifikat tas-saħħa għall-ikel ta’ l-annimali domestiċi pproċessat, minbarra ikel fil-laned għall-annimali domestiċi, għandu jkun fih ċertifikazzjoni li tgħid li l-ikel għall-annimali domestiċi ġie ppakkjat f’ippakkeġġjar ġdid, li jkollu tikketti li jindikaw li “mhux maħsub għall-konsum mill-bniedem”. Id-Direttiva tal-Kunsill 79/373/KEE tat-2 ta’ April 1979 dwar il-marketing ta’ għalf kompost (3) diġà tipprovdi rekwiżiti ekwivalenti ta’ mmarkar li jipprevjenu l-użu ħażin mhux intenzjonat jew negliġenti ta’ tali prodotti għall-konsum mill-bniedem. Ir-rekwiżiti għall-mudell taċ-ċertifikat tas-saħħa fil-Kapitolu 3(B) ta’ l-Anness X tar-Regolament (KE) Nru 1774/2002 għandhom iqisu dik il-leġiżlazzjoni, u għandhom għalhekk jiġu emendati skond dan.
(13)
L-Anness VIII tar-Regolament (KE) Nru 1774/2002 jistipula r-rekwiżiti għat-tqegħid fis-suq u l-importazzjoni fil-Komunità ta’ ikel għall-annimali domestiċi, dogchews u prodotti tekniċi. Il-Kapitolu II B(4) ta’ dak l-Anness jipprovdi li d-dogchews għandhom, matul l-ipproċessar, ikunu għaddew minn trattament tas-sħana li jkun biżżejjed għall-qerda ta’ organiżmi patoġeniċi. Bosta Stati Membri talbu li jiġu permessi trattamenti oħra, matul l-ipproċessar tad-dogchews, li jipprovdu garanziji ekwivalenti ta’ sikurezza. Il-Kapitolu II B (4) ta’ l-Anness VIII tar-Regolament (KE) Nru1774/2002 għandu għalhekk jiġi emendat skond dan.
(14)
Il-Kapitolu 3 (C) ta’ l-Anness X tar-Regolament (KE) Nru 1774/2002 jistipula l-mudell taċ-ċertifikat tas-saħħa għall-importazzjoni ta’ dogchews fil-Komunità. Billi trattamenti oħra għajr trattament tas-sħana għandhom jiġu permessi fil-Komunità għall-ipproċessar ta’ dogchews, dawn it-trattamenti l-oħra għandhom jiġu permessi wkoll għal dogchews importati. Xi dogchews jinħadmu mill-ħut skond metodi tradizzjonali. Il-konsiderazzjonijiet dwar saħħet l-annimali ma jirrikjedux trattament tas-sħana f’dan il-każ. Il-mudell taċ-ċertifikat tas-saħħa fil-Kapitolu 3 (C) ta’ l-Anness X ta’ dak ir-Regolament għandu għalhekk jiġi emendat skond dan.
(15)
Il-Kapitolu II B (6) ta’ l-Anness VIII tar-Regolament (KE) Nru 1774/2002 jistipula standards mikrobijoloġiċi applikabbli fl-ikel għall-annimali domestiċi maħdum fil-Komunità. Dawk l-istandards għandhom jiġu imposti wkoll fuq importazzjonijiet fil-Komunità ta’ ikel għall-annimali domestiċi mhux ipproċessat għall-bejgħ dirett u fuq prodotti sekondarji ta’ l-annimali għat-tmigħ lill-annimali mrobbija għall-pil li jkunu maħsuba għall-bgħit lejn il-Komunità. Il-Kapitolu 3 (D) ta’ l-Anness X ta’ dak ir-Regolament għandu għalhekk jiġi emendat skond dan.
(16)
L-Anness XI tar-Regolament (KE) Nru 1774/2002 jistabbilixxi listi ta’ pajjiżi terzi li minnhom l-Istati Membri jistgħu jawtorizzaw importazzjonijiet ta’ prodotti sekondarji ta’ l-annimali li ma jkunux maħsuba għall-konsum mill-bniedem. Il-Parti XIII ta’ dak l-Anness tipprovdi lista ta’ pajjiżi terzi li minnhom l-Istati Membri jistgħu jawtorizzaw l-importazzjonijiet ta’ serum minn ekwidi (equidae). Skond dik il-Parti XIII, din il-lista tinkludi pajjiżi terzi msemmija fl-Anness I tad-Deċiżjoni tal-Kummissjoni 2004/211/KE tas-6 ta’ Jannar 2004 li tistabbilixxi l-lista ta’ pajjiżi terzi u ta’ partijiet mit-territorju tagħhom li minnhom l-Istati Membri jawtorizzaw l-importazzjonijiet ta’ ekwidi ħajjin u ta’ semen, ova u embrijoni ta’ l-ispeċi ekwina, u li temenda d-Deċiżjonijiet 93/195/KEE u 94/63/KE (4), li minnhom hija permessa l-importazzjoni ta’ ekwidi għall-qatla.
(17)
Iżda s-serum mill-ekwidi jista’ jinkiseb minn annimali ħajjin. Għalhekk, l-istatus ta’ saħħet l-annimali li jippermetti l-inklużjoni ta’ pajjiż terz f’dik il-lista ta’ pajjiżi terzi li minnhom hija permessa l-importazzjoni ta’ ekwidi għat-tnissil u l-produzzjoni għandu jkun biżżejjed biex jiddetermina jekk is-serum mill-ekwidi jistax jiġi importat minn dan il-pajjiż terz. Dak, b’mod partikolari, jippermetti l-importazzjoni mill-Messiku ta’ serum mill-ekwidi. Il-Parti XIII ta’ l-Anness XI tar-Regolament (KE) Nru 1774/2002 għandha għalhekk tiġi emendata skond dan.
(18)
Għandhom jiġu stipulati ċertifikati veterinarji fil-format stabbilit fir-Deċiżjoni tal-Kummissjoni 2007/240/KE (5), fir-rigward ta’ l-adozzjoni ta’ mudelli armonizzati għaċ-ċertifikati veterinarji relatati ma’ l-importazzjoni fil-Komunità Ewropea ta’ annimali ħajjin u prodotti li joriġinaw mill-annimali. Id-dokument kummerċjali stabbilit fl-Anness II, il-Kapitolu X tar-Regolament (KE) Nru 1774/2002 u l-mudelli taċ-ċertifikati tas-saħħa stabbiliti fl-Anness X ta’ dak ir-Regolament għandhom jiġu emendati skond dan.
(19)
Għandu jiġi stabbilit perjodu tranżizzjonali wara d-data tad-dħul fis-seħħ ta’ dan ir-Regolament, sabiex tiġi permessa t-tkomplija ta’ l-importazzjoni fil-Komunità tal-prodotti sekondarji ta’ l-annimali u tal-prodotti derivati minnhom koperti bir-Regolament (KE) Nru 1774/2002 u akkumpanjati biċ-ċertifikati tas-saħħa konformi ma’ dak ir-Regolament
(20)
Il-miżuri stipulati f’dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT
Artikolu 1
L-Annessi I, II, VII, VIII, X u XI tar-Regolament (KE) Nru 1774/2002 qed jiġu emendati skond l-Anness ta’ dan ir-Regolament.
Artikolu 2
Għal perjodu tranżizzjonali ta’ sitt xhur mid-data tad-dħul fis-seħħ ta’ dan ir-Regolament, id-dokument kummerċjali stabbilit fl-Anness II tar-Regolament (KE) Nru 1774/2002 u l-mudelli taċ-ċertifikati tas-saħħa stabbiliti fl-Anness X ta’ dak ir-Regolament (KE), li jkunu mtlew f’konformità mad-dispożizzjonijiet applikabbli qabel id-data tad-dħul fis-seħħ tar-Regolament preżenti, jistgħu jkomplu jakkumpanjaw il-prodotti koperti minn tali dokumenti jew ċertifikati.
Artikolu 3
Dan ir-Regolament għandu jidħol fis-seħħ u jibda japplika fit-tielet jum wara l-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u għandu japplika direttament fl-Istati Membri kollha.
Magħmul fi Brussell, 28 ta’ Ġunju 2007.